IMH เด้งแรง 8% เก็งแผน Q3 ปิดดีลซื้อ 2 โรงพยาบาล
IMH เด้งแรง 8% ราคาแตะ 15.10 บ. คาดเก็งแผนไตรมาส 3/65 เล็งปิดดีลซื้อกิจการ 2 โรงพยาบาล ปั้นรายได้ปี 66 โตนิวไฮ
IMH เด้งแรง 8% ราคาแตะ 15.10 บ. คาดเก็งแผน Q3 ปิดดีลซื้อ 2 โรงพยาบาล
5 ก.ค. 2565

ผู้สื่อข่าวรายงานว่า วันนี้ (5 ก.ค.65) ราคาหุ้น บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH ล่าสุด ณ เวลา 15:46 น. อยู่ที่ 15.10 บาท บวก 1.10 บาท หรือ 7.86% สูงสุดที่ 15.80 บาท ต่ำสุดที่ 14 บาท ด้วยมูลค่าซื้อขาย 141.17 ล้านบาท
โดย ดร.สิทธิวัตน์ กำกัดวงษ์ ประธานเจ้าหน้าที่บริหาร บริษัทโรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH เปิดเผยว่า ขณะนี้บริษัทฯ อยู่ระหว่างการเจรจาเข้าซื้อกิจการธุรกิจโรงพยาบาลแห่งใหม่ ซึ่งคาดว่าดีลดังกล่าวจะแล้วเสร็จภายในไตรมาส 3/2565 นี้อย่างแน่นอน ทั้งนี้หากดีลดังกล่าวสำเร็จจะส่งผลให้ IMH กลายเป็นโรงพยาบาลทั่วไปที่มีขนาดใหญ่และมีความครบวงจรมากยิ่งขึ้น
“IMH ประสบความสำเร็จหลังจากที่เข้าซื้อกิจการ โรงพยาบาลประชาพัฒน์ ฝั่งธนบุรี ก่อนหน้านี้ ส่งผลให้คาดว่าภายในปี 2565 รพ.ประชาพัฒน์ จะมีคนไข้หมุนเวียนมาใช้บริการกว่า 250,000 คน เนื่องจากรพ.ประชาพัฒน์ เป็นรพ.ทั่วไปขนาดใหญ่ ให้บริการรักษาโดยเน้นคนไข้เงินสดและประกันเอกชน ควบคู่คนไข้สิทธิรัฐ ซึ่งคาดว่ารายได้จากกลุ่มคนไข้เงินสดและประกันเอกชน จะมีสัดส่วน 70% ซึ่งมีมาร์จิ้นดี ดังนั้นโดยส่วนตัวมองว่ารพ.แห่งใหม่ที่อยู่ระหว่างการดีล จะเป็นอีกหนึ่งแห่งที่จะช่วยขับเคลื่อนและสร้างความเติบโตให้ IMH ได้อย่างมีนัยสำคัญในอนาคต” ดร.สิทธิวัตน์ กล่าว
อย่างไรก็ตาม ภายหลังจากดีลการซื้อกิจการโรงพยาบาลแห่งที่ 2 แล้วเสร็จ IMH จะสามารถทยอยรับรู้รายได้เข้ามาเต็มปีตั้งแต่ปี 2566 เป็นต้นไป ซึ่งก็จะผลักดันให้ กลุ่ม IMH มีอัตราการเติบโตของรายได้ สำหรับปี 2566  สามารถแตะระดับนิวไฮเพิ่มขึ้นไม่ต่ำกว่า 30-40% จากปีนี้ที่บริษัทฯตั้งเป้าไว้กว่า 1,200 ล้านบาท